2 Petrus 3:18 Dit het gister daaroor gegaan dat mense sê dat dit nie om die leer gaan nie maar om die Heer. Mense maak die leer los van die Here Jesus. Hulle sê dat hulle lief vir Jesus is. Dit is die belangrikste van die lewe en dan gaan ons nie baie aandag aan die leer gee nie. As ‘n mens ‘n bietjie nadink dan word duidelik dat hierdie woorde twak is. Ek wil dit met ‘n voorbeeld verduidelik. Jy sê dat jy van jou vrou hou. Jy sê dat jy mal oor haar is maar sy moet nie begin praat nie. Sy moet nie gaan vertel hoe sy voel en hoe sy dink dat dinge is nie. Jy is mal oor jou vrou solank sy stil bly. Eintlik beteken dit dat jy net van haar liggaam hou. Jy hou net van haar as sy dinge vir jou doen wat vir jou die lewe aangenaam maak. Sy moet nie vir jou begin sê dat dinge anders is as wat jy dink en dat jy jou lewe ‘n bietjie moet begin verander nie. Almal sal besef dat dit eintlik niks met die hou van jou vrou te doen het nie. Jy ken jou vrou waarvan jy sê dat jy van haar hou nie eens nie. As ons nou aan die Here Jesus Christus dink, is dit so dat Hy God is. Hy is ook die mens wat sonder sonde is en die wil van Sy hemelse Vader as geen ander ken nie. As Hy praat, as ons God se woorde in die Bybel lees dan leer ons die waarheid. Hierdie waarheid is warm, is goed, is vir elkeen en enige tyd goed omdat dit van God kom. Hy is die enigste wat in en in goed is. Hoe kan jy dan nog die gesonde leer van die Heere losmaak? Ek is lief vir my Heer en daarom ook vir Sy leer.